L.  Abbatiae S. Amandi seu Elnonensis, ordinis Sancti Benedicti privilegia libertatis et immunitatis concedit.   (Anno 1119, Nov. 20.) [MIRAEUS,  Opp. diplom.  II, 1155.]
Author: Calixtus II

CALIXTUS episcopus, servus servorum Dei, dilecto in Christo BOVONI, abbati venerabilis monasterii S. Amandi, quod Elnonense dicitur, ejusque successoribus regulariter substituendis in Christum.

Et divinis praeceptis instruimur, et apostolicis monitis informamur, ut pro ecclesiarum statu impigro vigilemus affectu. Quamobrem, dilecte in Christo fili Bovo abbas, tuis petitionibus accommodamus assensum, et Elnonense monasterium, cui Deo auctore praesides, ubi ejusdem beati Amandi corpus requiescere creditur, apostolicae sedis privilegio communimus. Statuimus enim ut quaecunque bona, quascunque possessiones, idem locus concessione pontificum, liberalitate principum, oblatione fidelium, vel aliis justis modis in praesenti possidet, sive in futurum largiente Deo juste atque canonice poterit adipisci, firma vobis vestrisque successoribus, et illibata sub B. Petri tuitione permaneant. In quibus haec propriis duximus nominibus adnotanda, villam videlicet Elnonem cum appendiciis suis ab omni saecularium dominio liberam, sicut a religiosis regibus Dagoberto, Pippino, Carolo, Ludovico, et comite Balduino cognoscitur emancipata. In pago Laudunensi, cellam Barisiacum cum famulis et appendiciis suis. In pago Cameracensi Braccolum, Novam Villam, Haltiacum cum appendiciis suis. In pago Hainonensi Guariniacum, Moncelz, Scalpouz cum appendiciis suis. In pago Ostrebatensi, Diptiacum, Ferinium, Scaldinium, Lurcium, Ruoth cum familia et appendiciis suis. In pago Tornacensi Guillelmel, Frigidum Montem, Hertinium, Bovinias, Rumam, Spiere Holtein, cum appendiciis suis. In pago Bracbatensi Herinias, Sein, Allenium, Varcinium, Anuinium, Securiacum, Vilare, Novas Domus, terras de Germinio, Milam, Rodam. Baceroth cum appendiciis suis. In Flandriis, terras de Bonarda, de Roslare, de Ledda, de Hardoia, de Guinguiniis, de Marchengen, de Lapiscura, de Holscherca, de Berneiam, de Lecca, cum familia et appendiciis suis. In Testerepo alodium singulis annis solvens viginti tres libras. In Brugis capellam S. Amandi. Super flumen Mosam villam Haringas cum familia, ecclesia, et appendiciis suis. Super flumen Renum terras de Sulla et de Bogarda. Porro altaria quae in diversis parochiis possessione legitima possidetis ab omni personatu libera vobis vestrisque successoribus in perpetuum servanda censemus; salvis nimirum consuetis episcoporum vel episcopalium ministrorum obsoniis. In episcopatu Noviomensi altare de Sancto Martino, altare de cella, de Rongi, de Ruma, de Guillelmel, de Frigido Monte, de Hertinio, de Marchengen, de Guinguiniis, de Bernean, de Sedelegien, de Bichengen, de Ledda. In episcopatu Laudunensi, cellam Barisiaci cum altari S. Remigii. In episcopatu Cameracensi altare de Nova Villa cum appendiciis suis, altare de Gariniaco, de Scalpous, de Guariniaco cum appendiciis suis, de Villari, de Anuinio, de Lombisiaco. In Atrebatensi, altare de Bulcinio, de Masten, de Helenuna, de Lurcio, de Scaldinio cum appendiciis suis, de Ruoth, de Ditiaco cum appendiciis suis, de Bulciniolo, decimam anguillarum apud Bulcem, et piscatorem unum in vivario. Quidquid praeterea libertatis, quidquid tuitionis et immunitatis per authentica praedecessorum nostrorum sanctae memoriae Martini et Paschalis II Romanorum pontificum privilegia monasterio vestro collatum; quidquid etiam venerabilis fratris nostri, Rodulphi Remensis archiepiscopi, scripto ad petitionem illustris memoriae nepotis nostri comitis Balduini de injustis consuetudinibus quas praepositus villae abdicavit, de duobus diebus trium generalium placitorum relaxatis, de obstaculo apud Tuns, de divisione silvae Sancti Amandi, et silvae praefati comitis Balduini, paternae provisioni indultum est, vobis vestrisque successoribus confirmamus. Decernimus ergo ut nulli omnino hominum liceat idem coenobium temere perturbare, aut ejus possessiones auferre, vel ablatas retinere, minuere, vel temerariis vexationibus fatigare, sed omnia integra conserventur eorum pro quorum sustentatione et gubernatione concessa sunt, usibus omnimodis profutura. Obeunte te nunc hujus loci abbate, vel tuorum quolibet successorum, nullus ibi quolibet subreptionis astutia, seu violentia praeponatur, nisi quem fratres communi consensu, vel fratrum pars consilii sanioris de suo vel de alieno, si oportuerit, collegio, secundum Dei timorem, et beati Benedicti Regulam elegerint, a dioecesano episcopo sine exactione et pravitate qualibet ipsius et clericorum ejus per Dei gratiam consecrandum. Missas sane publicas in eodem monasterio per episcopum fieri, vel stationes aut ordinationes aliquas celebrari praeter abbatis ac fratrum voluntatem, omnimodis prohibemus, ne in servorum Dei recessibus, popularibus occasio praebeatur ulla conventibus. Ad haec adjicimus ut nulli personae facultas sit idem monasterium invadere, vel vim invasionis inferre, quandiu ejusdem monasterii fratres regulariter vivere et abbati regulariter electo secundum sanos usus Ecclesiae obedire curaverint. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant et apud districtum judicem praemia aeternae pacis inveniant. Amen Locus + sigilli. Ego Calixtus catholicae Ecclesiae episcopus. Datum Belvaci, per manum Grisogoni sanctae Romanae Ecclesiae diaconi cardinalis ac bibliothecarii, XII Kalend. Decemb., indict. XIII, Incarnat. Dominicae anno 1119, pontificatus autem domni Calixti secundi papae anno primo.